OBRAZLOŽITVENI MEMORANDUM

Točka 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[1] omogoča uporabo sredstev Evropskega sklada za prilagoditev globalizaciji (ESPG) na podlagi mehanizma prilagodljivosti do letne zgornje meje 500 milijonov EUR poleg ustreznih razdelkov finančnega okvira.

Pravila, ki se uporabljajo za prispevke iz ESPG, so določena v Uredbi (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2].

Nizozemska je 15. decembra 2011 vložila vlogo EGF/2011/009 NL/Gelderland „Gradnja stavb“ 41 za finančni prispevek iz ESPG po odpustitvi presežnih delavcev v 54 podjetjih, ki delujejo v panogi, razvrščeni v oddelek 41 NACE Revizija 2 („Gradnja stavb“)[3], v regiji Gelderland na Nizozemskem (NL22) na ravni NUTS II.

Komisija je vlogo temeljito proučila in v skladu s členom 10 Uredbe (ES) št. 1927/2006 ugotovila, da so izpolnjeni pogoji za finančni prispevek na podlagi navedene uredbe.

POVZETEK VLOGE IN ANALIZA

Ključni podatki: ||

Referenčna št. ESPG || EGF/2011/009

Država članica || Nizozemska

Člen 2 || (b)

Zadevna podjetja || 54

Regija na ravni NUTS II || Gelderland (NL22)

Oddelek NACE Revizija 2 || 41 („Gradnja stavb“)

Referenčno obdobje || 1. 2. 2011–1. 11. 2011

Datum začetka izvajanja prilagojenih storitev || 1. 1. 2012

Datum začetka uporabe || 15. 12. 2011

Odpuščeni delavci v referenčnem obdobju || 516

Pričakovano število odpuščenih presežnih delavcev, ki bodo sodelovali pri ukrepih || 435

Izdatki za prilagojene storitve (v EUR) || 4 281 000

Izdatki za izvajanje ESPG[4] (EUR) || 178 375

Izdatki za izvajanje ESPG (v %) || 4,0

Celotni proračun (v EUR) || 4 459 375

Prispevek ESPG (65 %) (v EUR) || 2 898 594

1. Vloga je bila predložena Komisiji 15. decembra 2011. Do 11. junija 2012 je bila dopolnjena z dodatnimi informacijami.

2. Vloga izpolnjuje pogoje za uporabo sredstev ESPG iz člena 2(b) Uredbe (ES) št. 1927/2006 in je bila vložena v roku 10 tednov iz člena 5 navedene uredbe.

Povezava med odpuščanjem presežnih delavcev in velikimi strukturnimi spremembami v svetovnih trgovinskih tokovih zaradi globalizacije ali svetovne finančne in gospodarske krize

3. Za vzpostavitev povezave med odpuščanjem presežnih delavcev ter svetovno finančno in gospodarsko krizo Nizozemska navaja, da je kriza resno prizadela gradbeništvo na Nizozemskem in v celotni Evropski Uniji. Posojila gradbeništvu in posameznikom so se krepko omejila, cene gradbenih materialov so se povečale, medtem ko se je povpraševanje po novih stanovanjskih stavbah zmanjšalo zaradi upadajočega zaupanja potrošnikov in pomanjkanja denarja.

4. Komisija je v Evropskem načrtu za oživitev gospodarstva priznala, da je povpraševanje v gradbeni industriji EU zaradi krize izrazito upadlo. Razpoložljivi podatki potrjujejo močan upad v gradbenem sektorju, ki je v EU-27 trajal osem zaporednih četrtletij (od prvega četrtletja 2009 do četrtega četrtletja 2010) v primerjavi z enakim obdobjem predhodnega leta, zlasti zaradi zmanjšanja zasebnih naložb v sektorju stanovanjskih stavb.

5. V nizozemski gradbeni industriji je bilo od leta 2008 do 2010 ugotovljeno veliko zmanjšanje proizvodnje, in sicer za 12,9 %. Čeprav je bilo v prvem četrtletju 2011 prisotno okrevanje za 9,3 %, se je v drugem in tretjem četrtletju 2011 trend spet upočasnil in napovedi za leto 2012 niso pozitivne. Gospodarska rast se je v tretjem četrtletju leta 2011 v primerjavi z istim obdobjem leta 2010 v pokrajini Gelderland še bolj upočasnila kot v drugih delih države (0,6 % v pokrajini Gelderland, v primerjavi z 1,1 % na Nizozemskem). Mnogi gospodarski kazalniki (promet, zaposlovanje, naložbe), ki so bili leta 2010 pozitivni, so leta 2011 postali negativni. Raven cen stanovanjskih stavb leta 2011 je v primerjavi z letom 2010 padla za dodatnih 3,6 % in dosegla stopnjo iz leta 2005; to je negativno vplivalo na gradbeništvo.

6. Posledica gospodarske in finančne krize so bili ukrepi za zmanjšanje proračunskega primanjkljaja vlade. Zmanjševanje javne porabe je neposredno negativno vplivalo na naložbe v infrastrukturne in stanovanjske programe. Zmanjšanje odhodkov centralne vlade vpliva tudi na regionalne vlade, saj so tudi te obvezane zmanjšati svoje odhodke. Pokrajina Gelderland bo morala od leta 2011 zmanjšati svoje odhodke v višini 58 milijonov EUR na leto. Ker je gradbeni sektor močno odvisen od regionalnega domačega trga, ga zmanjšanje javnih proračunov in programov postavlja v ranljiv položaj. Zmanjšanje proračunskih sredstev bo imelo še naprej negativne posledice za zaposlovanje v sektorju.

7. Poleg tega se je trg nove stanovanjske gradnje krčil zaradi zmanjševanja naložb stanovanjskih družb in občin. V tretjem četrtletju leta 2011 se je povečalo tudi število stečajev.

Prikaz števila odpuščenih presežnih delavcev in skladnost z merili iz člena 2(b)

8. Nizozemska je vlogo vložila na podlagi merila za pomoč iz člena 2(b) Uredbe (ES) št. 1927/2006, ki zahteva vsaj 500 presežnih delavcev v devetmesečnem obdobju v podjetjih, ki delujejo v istem oddelku NACE Revizija 2 v eni regiji ali dveh sosednjih regijah v državi članici na ravni NUTS II.

9. V vlogi je navedenih 516 odpuščenih presežnih delavcev v 54 podjetjih, ki so v devetmesečnem referenčnem obdobju od 1. februarja 2011 do 1. novembra 2011 delovala v panogi, razvrščeni v oddelek 41 NACE Revizija 2 (Gradnja stavb) v regiji Gelderland (NL22) na ravni NUTS II. Število teh presežnih delavcev je izračunano v skladu z drugo alineo člena 2(2) Uredbe (ES) št. 1927/2006.

Razlaga nepredvidene narave navedenega odpuščanja

10. Nizozemski organi trdijo, da finančne in gospodarske krize ter njenega vpliva na sektor ni bilo mogoče predvideti. Pred krizo je bil gradbeni sektor na Nizozemskem uspešen. Promet, ki so ga ustvarila stanovanjska in nestanovanjska gradbena podjetja, je od prvega četrtletja leta 2009 nenehno upadal in je bil skoraj 20 % pod rekordno ravnjo iz leta 2008. Od prvega četrtletja leta 2010 je bilo posledice gospodarske krize čutiti tudi v gradbeništvu. Promet, ki so ga dosegla gradbena podjetja, je bil leta 2010 v primerjavi z letom 2009 manjši za več kot 7 %, kljub ukrepom, ki jih je vlada sprejela za pospešitev izgradnje načrtovanih infrastrukturnih projektov. V letu 2009 so taki ukrepi še imeli pozitiven učinek na promet.

Opredelitev podjetij, ki odpuščajo, in delavcev, za katere je predvidena pomoč

11. V vlogi je navedenih 516 odpuščenih presežnih delavcev v 54 podjetjih. Nizozemska ocenjuje, da je pomoč predvidena le za 435 delavcev; za preostale delavce se pričakuje, da bodo zaposlitev poiskali sami ali se upokojili. Do odpuščanja presežnih delavcev je prišlo v naslednjih podjetjih:

Podjetja in število odpuščenih delavcev

Aannemersbedrijf Kranen BV || 2 || Dijkman Bouw B.V. || 5

Aannemersbedrijf Kruisselbrink BV || 5 || EMHA B.V. || 6

Aannemersbedrijf Volman || 6 || Engelaer v.o.f. || 1

Aannemersbedrijf W. Kosters B.V. || 8 || Gebr. Heuting & zn B.V. || 1

Aannemersbedrijf Wibo Lochem BV || 40 || GML Gelders Metsel- en Lijmbedrijf BV || 8

aanneminsgbedrijf Berendsen- van Geemen BV || 1 || Hermsen Bouw & Timmerwerken B.V. || 3

Aannemingsmaatschappij Van Gelder BV || 13 || Hiddink Grondwerken transport B.V. || 12

Ad Hofmans Hedel B.V. || 1 || Joosten Bouwservice B.V. || 5

B&V Geveltechniek b.v. || 1 || KBZ BV (Keijzer Betonwerken Zutphen BV) || 22

Borreman Bouw BV || 6 || Klaassen Bouwmaatschappij Arnhem B.V. || 1

Borst Aannemersbedrijf BV || 7 || Kroeze Betonbouw BV || 9

Bouw Service Ermelo BV || 42 || Kroeze Geodesie BV || 2

Bouwbedrijf Bolster BV || 6 || La Paloma || 1

Bouwbedrijf Folmer de Vries BV || 1 || Lenting Bouw V.O.F. || 2

Bouwbedrijf Heimensen BV || 8 || Metselbedrijf Asselman BV || 18

Bouwbedrijf Jansen-Bolk BV || 8 || Metselbedrijf W. Renden || 6

Bouwbedrijf Kiezenbrink BV || 4 || P.B. Huberts Aanneming- en Wegenbouw- || 45

Bouwbedrijf Kuiperij BV || 16 || Scholten Gevelrenovatie BV || 13

Bouwbedrijf Rusbo BV || 4 || Scholten Metsel- en Stelwerken BV || 35

Bouwmij Te Brake B.V. || 6 || Schutten Bouw B.V. || 1

Bouw's Staalbouw B.V. || 10 || T.S. Alround Services BV || 1

Burgers van der Wal || 3 || Van den Boom Bouwbedrijf BV || 8

Claes B.V. || 1 || Veerdonk en Mulder Bouwbedrijf || 2

D & G Timmerfabriek BV || 10 || Verboon Bouwbedrijf B.V. || 1

D & M Bouw VOF || 8 || Voegersbedrijf Scholten BV || 15

Daams H.T. || 3 || Weijers Eikhout Vestiging Groesbeek BV || 66

De Boer Montagetechnieken || 1 || Welling Bouw Didam B.V. || 6

Skupaj podjetja: || 54 || Skupaj odpuščeni delavci: || 516

12. Delavci, za katere je predvidena pomoč:

Kategorija || Število || Odstotek

Moški || 420 || 96,55

Ženske || 15 || 3,45

Državljani EU || 435 || 100,00

Državljani držav, ki niso članice EU || 0 || 0

Stari od 15 do 24 let || 25 || 5,75

Stari od 25 do 54 let || 290 || 66,67

Stari od 55 do 64 let || 120 || 27,59

Starejši več kot 64 let || 0 || 0

13. Noben delavec nima dolgotrajnega zdravstvenega problema ali ni invaliden.

14. Razčlenitev po poklicnih kategorijah:

Kategorija || Število || Odstotek

Upravitelj || 2 || 0,46

Strokovnjaki || 50 || 11,49

Tehniki || 55 || 12,64

Uradniki za pisarniško poslovanje || 35 || 8,05

Delavci na področju storitev in prodaje || 10 || 2,30

Poklici za preprosta dela || 283 || 65,06

15. Nizozemska je v skladu s členom 7 Uredbe (ES) št. 1927/2006 potrdila, da je upoštevala politiko enakosti spolov ter nediskriminacije ter da jo bo v različnih fazah izvajanja ESPG in še zlasti pri dostopu do njega še naprej upoštevala.

Opis zadevnega območja ter njegovih organov in zainteresiranih strani

16. Nizozemska pokrajina Gelderland je največja nizozemska pokrajina s približno 2 milijona prebivalcev. V regiji je 146 000 podjetij in prebivalstvo je dobro izobraženo. V gradbeništvu je zaposlenih sorazmerno veliko ljudi (približno 60 000 leta 2011), v primerjavi z drugimi sektorji industrije, kot so kemična (9 000), živilska (15 000) in kovinska/električna (40 300).

17. Glavni zadevni organi so Ministrstvo za socialne zadeve in zaposlovanje, Opleidingsbedrijf Doetinchem (sektorska organizacija v gradbeništvu), Pokrajinska vlada Gelderland, UWVwerkbedrijf (regionalna javna agencija za zaposlovanje, ki ljudem pomaga pri iskanju nove zaposlitve) in Platform Arbeidsmarkt Onderwijs, v katero so vključene vse institucije za izobraževanje in usposabljanje. Druge zainteresirane strani so: Bouwend Nederland regio oost (regionalno predstavništvo združenja delodajalcev gradbenega sektorja), FNV Bouw regio oost (regionalno predstavništvo združenja sindikatov gradbenega sektorja), CNV Vakmensen (predstavništvo združenja krščanskih sindikatov gradbenega sektorja) in OBD opleidingen (centri za poklicno usposabljanje za gradbeni sektor).

Pričakovani vpliv odpuščanja presežnih delavcev na lokalno, regionalno ali državno zaposlenost

18. Nizozemski organi trdijo, da se bo glede na pomembno vlogo gradbenega sektorja v regiji Gelderland odpuščanje presežnih delavcev močno občutilo. Stopnja brezposelnosti za regijo Gelderland je leta 2011 znašala 5,9 %, kar je malenkost več od nizozemskega povprečja. Leta 2010 je število zaposlenih v gradbeništvu v regiji Gelderland predstavljalo 6,5 % vseh zaposlenih v tej pokrajini. Leta 2010 je bilo v gradbeništvu izgubljenih 4 100 delovnih mest (padec za 6,5 %). Leta 2011 je bilo zaznano rahlo okrevanje (500 delovnih mest), vendar je bilo četrto četrtletje leta 2011 ponovno zaznamovano s številnimi odpuščanji presežnih delavcev v sektorju. Brezposelnost med mladimi se je leta 2011 povečala za 10 %.

Usklajeni sveženj prilagojenih storitev, ki jih je treba financirati, in razčlenitev predvidenih stroškov, vključno z dopolnjevanjem z ukrepi, financiranimi iz strukturnih skladov

19. Prilagojene storitve bodo na voljo presežnim delavcem na centrih za poklicno usposabljanje, upravljal pa jih bo gradbeni sektor. Poleg pomoči pri iskanju zaposlitve bo vsak delavec vključen le v en ukrep, čeprav bodo v omejenih primerih ukrepi združeni, da bi s tem dosegli želene rezultate. Nizozemska predlaga sveženj ukrepov v podporo presežnim delavcem, ki temelji na treh zaporednih fazah: vnos (pomoč pri iskanju zaposlitve), priprava na trg dela (prilagojen sveženj ukrepov) in delo:

– Pomoč pri iskanju zaposlitve je na voljo posameznim udeležencem in je sestavljen iz svetovanja o razpoložljivih možnostih usposabljanja in zaposlitve, intenzivnega usposabljanja za iskanje zaposlitve ter pisanja prošenj. Vsem udeležencem bo dodeljen kontakt za pomoč v njihovi soseščini (saj sodelujejo vse regionalne javne agencije za zaposlovanje), kjer bodo našli pomoč pri prenosu potrebnih dokumentov (izjava o prihodku, dokumenti o nadomestilu za brezposelnost), ki bo tudi stopil v stik z industrijo. Ocenjuje se, da se bodo za ta ukrep odločili vsi predvideni delavci.

– Usposabljanje in prekvalificiranje vključuje intenziven program usposabljanja, ki je usmerjen k novim poklicnim profilom. Usposabljanje vsebuje več modulov, ki jim bo mogoče slediti ločeno, glede na osebne potrebe ter spretnosti in znanja. Celotno usposabljanje traja približno leto dni in zajema sveženj modulov, npr. 11,5-mesečno usposabljanje v zidarstvu je sestavljeno iz: obdelovanja fasad, zidarstva, oblaganja in splakovanja. Ocenjuje se, da se bo za to intenzivno usposabljanje odločilo 75 delavcev.

– Pomoč pri iskanju nove zaposlitve vključuje svetovanje delavcem, ki bodo prejeli pomoč, v smeri novih sektorjev, kot so strojništvo, elektrotehnične instalacije, zdravstvo ali gostinske storitve. Obsega lahko tudi svetovanje za pridobitev najnovejših znanj in spretnosti, ki so zahtevana v gradbenem sektorju (npr. v kompozitni gradnji). Svetovanje poteka individualno in zajema: oceno znanj in profila, iskanje pravega delovnega mesta ali izobraževanja na podlagi ocenjenega znanja/profila in spremljanje napredka pri iskanju nove zaposlitve. Ocenjuje se, da se bo za ta ukrep odločilo 150 delavcev.

– Spodbujanje samostojnega podjetništva se nanaša na usmerjanje presežnih delavcev v samozaposlitev in podporo pri ustanavljanju lastnih podjetij. Ukrep bo sestavljen iz poklicnega usposabljanja (npr. v obrtništvu) in tečaja vodenja podjetja. Ocenjuje se, da se bo za ta ukrep odločilo 60 delavcev.

– Flexpool je prilagodljivo združenje iskalcev zaposlitve in delodajalcev iz gradbenega sektorja, ki lahko ponudijo začasne zaposlitve. Ta storitev omogoča prilagojeno razporeditev zaposlenih. Prekvalificirani delavci bodo lahko pridobili nove delovne izkušnje, hkrati pa bo delo združeno z učenjem. Delavci bodo prejemali običajne redne plače, kot jih določa kolektivna delovna pogodba, trajanje dela pa bo časovno omejeno v skladu z nizozemsko zakonodajo o prilagodljivem delu. Ocenjuje se, da se bo za ta ukrep odločilo 150 delavcev.

20. Izdatki za izvajanje ESPG, ki so vključeni v vlogo v skladu s členom 3 Uredbe (ES) št. 1927/2006, zajemajo upravljanje in nadzor ter širjenje informacij in obveščanje javnosti.

21. Prilagojene storitve, ki so jih predstavili nizozemski organi, so aktivni ukrepi na trgu dela v okviru upravičenih ukrepov, določenih v členu 3 Uredbe (ES) št. 1927/2006. Nizozemski organi ocenjujejo, da skupni stroški teh storitev znašajo 4 281 000 EUR, izdatki za izvajanje ESPG pa 178 375 EUR (4,00 % skupnega zneska). Skupni zaprošeni prispevek iz ESPG je 2 898 594 EUR (65 % skupnih stroškov).

Ukrepi || Predvideno število delavcev, ki bodo prejeli pomoč || Predvideni stroški na delavca, ki bo prejel pomoč (v EUR) || Skupni stroški (ESPG in nacionalno sofinanciranje) (v EUR)

Prilagojene storitve (prvi odstavek člena 3 Uredbe (ES) št. 1927/2006)

Pomoč pri iskanju zaposlitve || 435 || 2 600 || 1 131 000

Usposabljanje in prekvalificiranje || 75 || 18 000 || 1 350 000

Pomoč pri iskanju nove zaposlitve || 150 || 8 200 || 1 230 000

Spodbujanje samostojnega podjetništva || 60 || 4 500 || 270 000

Flexpool || 150 || 2 000 || 300 000

Vmesni seštevek prilagojenih storitev || || 4 281 000

Izdatki za izvajanje ESPG (tretji odstavek člena 3 Uredbe (ES) št. 1927/2006)

Priprava || || 0

Upravljanje || || 44 594

Širjenje informacij in obveščanje javnosti || || 44 594

Nadzor || || 89 187

Vmesni seštevek izdatkov za izvajanje ESPG || || 178 375

Skupni predvideni stroški || || 4 459 375

Prispevek iz ESPG (65 % skupnih stroškov) || || 2 898 594

22. Nizozemska potrjuje, da navedeni ukrepi dopolnjujejo ukrepe, financirane iz strukturnih skladov. Nizozemska bo vzpostavila potrebne nadzorne postopke za preprečitev morebitnega dvojnega financiranja in zagotovila tudi jasno revizijsko sled za dejavnosti, financirane iz ESPG.

Datum začetka ali predvidenega začetka izvajanja prilagojenih storitev za prizadete delavce

23. Nizozemska je prilagojene storitve za prizadete delavce, vključene v usklajeni sveženj, predlagan za sofinanciranje iz ESPG, začela izvajati 1. januarja 2012. Ta datum je zato začetek obdobja upravičenosti za katero koli pomoč, ki bi se lahko dodelila iz ESPG.

Postopki za posvetovanje s socialnimi partnerji

24. V pripravo vloge so bili vključeni socialni partnerji. Predlog je pripravila sektorska organizacija za gradbeništvo Opleidingsbedrijf Doettinchem, v kateri so zastopani socialni partnerji. Pripravljalne dejavnosti so vključevale vrsto regionalnih sestankov s predstavniki sektorja in gradbenimi podjetji ter razprave med sodelujočimi partnerji in javnimi agencijami za zaposlovanje. Pri razpravah je bil osnovan načrt za presežne delavce, ki vključuje vzpostavitev kontaktne točke za poklice v gradbeništvu in poklice s tehničnega področja. Številni vidiki načrta so bili pozneje vključeni v projekt. Socialni partnerji so vključeni tudi v izvajanje storitev, saj vodijo usposabljanje in izobraževanje v sektorju.

25. Nizozemski organi so potrdili, da so bile zahteve nacionalne zakonodaje in zakonodaje EU o kolektivnem odpuščanju upoštevane.

Informacije o ukrepih, ki so obvezni v skladu z nacionalno zakonodajo ali kolektivnimi pogodbami

26. Kar zadeva merila iz člena 6 Uredbe (ES) št. 1927/2006, so nizozemski organi v svoji vlogi:

· potrdili, da finančni prispevek iz ESPG ne nadomešča ukrepov, za katere so v skladu z nacionalno zakonodajo ali kolektivnimi pogodbami odgovorna podjetja;

· dokazali, da ukrepi pomenijo pomoč za posamezne delavce in se ne uporabljajo za prestrukturiranje podjetij ali sektorjev;

· potrdili, da navedeni upravičeni ukrepi niso financirani iz drugih finančnih instrumentov EU.

Sistemi upravljanja in nadzora

27. Nizozemska je Komisijo obvestila, da bodo finančne prispevke upravljali in nadzirali isti organi, ki upravljajo in nadzirajo Evropski socialni sklad na Nizozemskem. Agencija za socialne zadeve (oddelek Ministrstva za socialne zadeve in zaposlovanje) bo odgovorna za spremljanje, nadzor, informacije, obveščanje javnosti in plačila v primeru ESPG.

Financiranje

28. Na podlagi vloge Nizozemske predlagani prispevek iz ESPG za usklajeni sveženj prilagojenih storitev (vključno z izdatki za izvajanje ESPG) znaša 2 898 594 EUR, kar je 65 % skupnih stroškov. Dodelitev sredstev, ki jo predlaga Komisija v okviru Sklada, temelji na podatkih, ki jih je predložila Nizozemska.

29. Ob upoštevanju največjega možnega zneska finančnega prispevka iz ESPG v skladu s členom 10(1) Uredbe (ES) št. 1927/2006 in možnosti za prerazporeditev odobrenih sredstev Komisija predlaga uporabo sredstev ESPG v celotnem navedenem znesku, ki se dodeli v okviru razdelka 1a finančnega okvira.

30. Po dodelitvi predlaganega zneska finančnega prispevka bo za dodelitve v zadnjih štirih mesecih leta ostalo na voljo več kot 25 % največjega letnega zneska, namenjenega ESPG, v skladu s členom 12(6) Uredbe (ES) št. 1927/2006.

31. Komisija s tem predlogom za uporabo sredstev ESPG začenja poenostavljeni postopek tristranskih pogovorov v skladu s točko 28 Medinstitucionalnega sporazuma z dne 17. maja 2006, da bi se doseglo soglasje obeh vej proračunskega organa glede potrebe po uporabi sredstev ESPG in glede potrebnega zneska. Komisija poziva prvo od obeh vej proračunskega organa, ki bo na ustrezni politični ravni dosegla soglasje o osnutku predloga za uporabo sredstev, da o svojih namerah obvesti drugo vejo in Komisijo. V primeru nestrinjanja ene od obeh vej proračunskega organa bo sklican uraden tristranski sestanek.

32. Komisija ločeno pripravi zahtevek za prerazporeditev za vnos posebnih odobritev za prevzem obveznosti v proračun za leto 2012 v skladu s točko 28 Medinstitucionalnega sporazuma z dne 17. maja 2006.

Vir odobritev plačil

33. Odobritve iz proračunske vrstice ESPG se bodo uporabile za kritje zneska 2 898 594 EUR, potrebnega za to vlogo.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga ESPG/2011/009 NL/Gelderland 41 „Gradnja stavb“, Nizozemska)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije,

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[5] in zlasti točke 28 Sporazuma,

ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[6] in zlasti člena 12(3) Uredbe,

ob upoštevanju predloga Evropske komisije[7],

ob upoštevanju naslednjega:

(1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, odpuščenim zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela.

(2) Področje uporabe ESPG se je razširilo na vloge, vložene od 1. maja 2009 do 30. decembra 2011, da bi se vključila pomoč za delavce, ki so postali presežni neposredno zaradi svetovne finančne in gospodarske krize.

(3) Medinstitucionalni sporazum z dne 17. maja 2006 omogoča uporabo sredstev iz ESPG do letne zgornje meje 500 milijonov EUR.

(4) Nizozemska je 15. decembra 2011 vložila vlogo za uporabo sredstev ESPG v zvezi s presežnimi delavci v 54 podjetjih, ki delujejo v panogi, razvrščeni v oddelek 41 NACE Revizija 2 („Gradnja stavb“), v regiji Gelderland (NL22) na ravni NUTS II, ter jo do 11. junija 2012 dopolnila z dodatnimi informacijami. Navedena vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska v višini 2 898 594 EUR.

(5) Zato je treba uporabiti sredstva ESPG, da se zagotovi finančni prispevek za vlogo, ki jo je predložila Nizozemska –

SPREJELA NASLEDNJI SKLEP:

Člen 1

V okviru splošnega proračuna Evropske unije za proračunsko leto 2012 se iz Evropskega sklada za prilagoditev globalizaciji (ESPG) uporabi znesek 2 898 594 EUR v odobritvah za prevzem obveznosti in odobritvah plačil.

Člen 2

Ta sklep se objavi v Uradnem listu Evropske unije.

V Bruslju,

Za Evropski parlament Za Svet

Predsednik Predsednik

[1] UL C 139, 14.6.2006, str. 1.

[2] UL L 406, 30.12.2006, str. 1.

[3] Uredba (ES) št. 1893/2006 Evropskega parlamenta in Sveta z dne 20. decembra 2006 o uvedbi statistične klasifikacije gospodarskih dejavnosti NACE Revizija 2 in o spremembi Uredbe Sveta (EGS) št. 3037/90 kakor tudi nekaterih uredb ES o posebnih statističnih področjih (UL L 393, 30.12.2006, str. 1).

[4] V skladu s tretjim odstavkom člena 3 Uredbe (ES) št. 1927/2006.

[5] UL C 139, 14.6.2006, str. 1.

[6] UL L 406, 30.12.2006, str. 1.

[7] UL C […], […], str. […].